b'\n_START_ARTICLE_\nPopularna literatura\n_START_PARAGRAPH_\nPopularna literatura je ime za literaturo, namenjeno mno\xc5\xbei\xc4\x8dnemu konzumu.\n_START_SECTION_\nKaj zajema sodobna slovenska popularna/\xc5\xbeanrska literatura\n_START_PARAGRAPH_\n\xc4\x8ce \xc5\xbeelimo vedeti,kaj pomeni biti popularen na slovenski knji\xc5\xbeni sceni, moramo slediti elementu mno\xc5\xbei\xc4\x8dnosti. Seznami najbolj izposojanih del in avtorjev v letu 2010 naj bi pokazali, kaj ima status sodobne slovenske popularne literature. Izposoja je bolj\xc5\xa1i pokazatelj kot prodaja, saj so pri izposoji \xc5\xa1tevilke ve\xc4\x8dje in torej statisti\xc4\x8dno relevantnej\xc5\xa1e; Slovenci so po izposoji v evropskem vrhu, po kupovanju knjig pa na evropskem dnu._NEWLINE_Gre za tri vrste knjig, ki so bile v letu 2010 v Sloveniji najbolj izposojane: mladinske knjige, svetovna in doma\xc4\x8da klasika za \xc5\xa1olsko berilo ter prevedeni ljubezenski romani. Zares popularni so le slednji, ker po njih posegajo bralci iz lastnega interesa; po slovenskih romanih je bralsko povpra\xc5\xa1evanje nekajkrat manj\xc5\xa1e kot po tujih._NEWLINE_Najbolj brani oz. izposojani prevedeni ljubezenski romani v letu 2010 so: Kathleen E. Woodiwiss: Pepel v vetru, Vreden ljubezni, Shanna in Zimska vrtnica, Sandra Brown: Nebe\xc5\xa1ka vro\xc4\x8dica, Ray Kluun: Pride \xc5\xbeenska k zdravniku_NEWLINE_Najbolj izposojane knjige doma\xc4\x8dih in svetovnih klasikov: Sofoklej: Antigona, Fjodor Mihajlovi\xc4\x8d Dostojevski: Zlo\xc4\x8din in kazen, William Shakespeare: Romeo in Julija_NEWLINE_Med klasi\xc4\x8dnimi mladinskimi avtorji pa najdemo med najbolj branimi: Pre\xc5\xbeihov Voranc, Ela Peroci, Tone Partlji\xc4\x8d, Vid Pe\xc4\x8djak, Tone Seli\xc5\xa1kar, Kajetan Kovi\xc4\x8d, Fran Mil\xc4\x8dinski,Svetlana Makarovi\xc4\x8d_NEWLINE_Zanimivo je dejstvo, da doma\xc4\x8dih avtorjev, ki bi ne bili obvezno ali polobvezno \xc5\xa1olsko berilo, med prvimi stotimi naslovi ni. Edina izjema je s kresnikom nagrajeni roman \xc4\x8cefurji raus! Gorana Vojnovi\xc4\x87a, ki je z izposojo med 6500 in 7000 \xc5\xbee dve leti zapored na 11. oz. 9. mestu.\n_START_SECTION_\nNajbolj izposojane doma\xc4\x8de knjige za odrasle\n_START_PARAGRAPH_\n\xc4\x8ce upo\xc5\xa1tevamo seznam, ki ne vsebuje imen tujih in mrtvih avtorjev, tudi tu na prvih mestih prevladujejo otro\xc5\xa1ki in mladinski avtorji in nagovarjajo k izena\xc4\x8devanju mladinske in popularne literature. Ko pa se ozremo za tistimi, ki pi\xc5\xa1ejo tudi za odrasle, najdemo na vrhu Deso Muck, Ivana Sivca in Bogdana Novaka. Prvo ime, ki z mladino nima ve\xc4\x8d nobene veze, najdemo \xc5\xa1ele na 15. mestu, to je Darja Ho\xc4\x8devar, ki pi\xc5\xa1e pod psevdonimom Stella Noris. Pi\xc5\xa1e ljubezenske kriminalke Ljubezen z neznanko, Noro zaljubljena, Ljubosumje ne umre, No\xc4\x8d in megla, Skrivnostno izginotja in romance Ranjeno srce, Grenko spoznanje ... \xc5\xa0e ni\xc5\xbeje na lestvici najdemo Romano Berni z naslovi Ljubezen ni le beseda, Zmaga srca, Zmota, Poredni dekleti, Zmota, Ljubim te, skrivnostno dekle ..., Aksinjo Kermauner s knjigo Smaragdna obzorja: Tanjin ladijski dnevnik, Ma\xc5\xa1o Modic in Azro \xc5\xa0irovnik z besediloma Na hrbtu \xc4\x8drnega \xc5\xberebca, Ta\xc5\xa1\xc4\x8da._NEWLINE_To so leposlovne knjige, po katerih posegajo bralci sami, \xc5\xa1ola jih kve\xc4\x8djemu odsvetuje, njihov bralski sloves oblikujejo hvale\xc5\xbeni bralci in ga ustno sporo\xc4\x8dajo naprej. Tako si popularno literaturo zares predstavljamo: kot knjige, ki jih ljudje berejo mno\xc5\xbei\xc4\x8dno iz lastnega interesa.\n_START_SECTION_\nBranost kresnikovih nominirancev in nagrajencev leta 2010\n_START_PARAGRAPH_\nIzposoja posameznega popularnega romana je primerljiva z izposojo lanskega s kresnikom nagrajenega romana, ki pa jo je spodbujala podjetna medijska promocija. Izjema je izstopajo\xc4\x8di \xc4\x8cefurji raus! Gorana Vojnovi\xc4\x8da z 1000 do 2400 izvodov. Nagrajeni roman Svinjske nogice Tadeja Goloba je imel 1750 bralcev, drugi kresnikovci so ostali zadaj: Ljubezen je v zraku Janija Virka (1058 izvodov), Opazovalec Evalda Flisarja (936 izvodov)in Lahko Andreja Skubica (450 izvodov)._NEWLINE_Tudi ko rangiramo avtorje glede na branost njihovega celotnega opusa, se leto\xc5\xa1nji nominiranci ne prebijejo na vidna mesta. Naprej se je uspelo preriniti le starim kresnikovcem Lain\xc5\xa1\xc4\x8dku, Vojnovi\xc4\x87u in Jan\xc4\x8darju._NEWLINE_Ob primerjavi s kresnikovci je potrebno dodati, da popularno literaturo dolo\xc4\x8data poleg branosti do neke mere \xc5\xa1e \xc5\xbeenski spol avtorjev (med kresnikovci \xc5\xbeensk ni) in dovolj obse\xc5\xbeen in v zavesti bralcev kontinuirano prisoten opus prepoznavne avtorske blagovne znamke.\n_START_SECTION_\nLiterarna kvaliteta\xc2\xa0: popularnost\n_START_PARAGRAPH_\nPomembno je, komu je knjiga namenjena in za kak\xc5\xa1en namen. Del, ki izhajajo pri zalo\xc5\xbebah, prepoznavnih po uredni\xc5\xa1kem zavzemanju za umetni\xc5\xa1ko produkcijo, ki na tiskovnih konferencah skrbijo za kriti\xc5\xa1ke recenzije, in avtorjev, ki v medijih prisegajo na literarno kvaliteto in tekmujejo za literarne nagrade, bralci ne i\xc5\xa1\xc4\x8dejo pod nalepko popularna literatura. Merila literarne kvalitete so jezikovni artizem, kompleksnost in aktualnost sporo\xc4\x8dila, pomenska polifonija, interpretabilnost besedila, avtorjev dialog s svetovno in doma\xc4\x8do literarno tradicijo, ocene v \xc4\x8dasopisju, subvencije, nagrade, vpis v literarno zgodovino ..._NEWLINE_Popularna literatura pa nastaja zgolj z razvedrilnim namenom (tola\xc5\xbeba, spodbuda, opoj, eskapizem, konformizem \xe2\x80\xa6), kar bralci hitro prepoznajo po zalo\xc5\xbebi, imenu avtorice, knji\xc5\xbeni opremi in ljudskem glasu. Poleg razvedrilnega namena, blagovne znamke zalo\xc5\xbenika in avtorja je pomembno merilo popularnosti tudi branost. Popularna literatura ne ra\xc4\x8duna na subvencije, pozitivne kritike, nagrade, kanonizacijo in na vpis v literarno zgodovino, ampak samo na zadovoljno nestremljivo bralko, ki z rednim pla\xc4\x8devanjem knji\xc5\xbeni\xc4\x8dne vpisnine omogo\xc4\x8da delovanje literarnega sistema.'